Emile Joubert (* 27 Augustus 1963, Kaapstad - ) is ’n Afrikaanse joernalis en skrywer. Hy bundel 'n aantal hengelstories in die bundel Vir vis en vaderland onder die skuilnaam Tim Uys. Emile Joubert is op 27 Augustus 1963 in Kaapstad gebore as seun van die bekende joernalis Fritz Joubert en Maureen Joubert, self ’n vryskutskrywer. Hy word groot in Kaapstad en Bellville en begin skoolgaan aan die Excelsior Laerskool in Bellville. Sy pa word verplaas na Londen om Die Burger se kantoor in Fleet Street te beman en halfpad deur sy Sub A-jaar verhuis die gesin na Londen. In 1974 keer hulle terug na Kaapstad en omdat hy feitlik nie meer Afrikaans kan praat nie, sit hy sy skoolloopbaan voort aan die Christian Brothers College in Groenpunt. In ’n poging om sy rugby te ontwikkel gaan hy in 1979 na die Paul Roos Gimnasium op Stellenbosch, waar hy in 1980 matrikuleer. Daarna doen hy in 1981 en 1982 sy twee jaar verpligte militêre diensplig en reis dan in 1983 vir ’n jaar deur Europa, waarna hy vanaf 1984 verder studeer aan die Universiteit van Stellenbosch en sy B.A.-graad in 1986 en sy B.A. Honneurs-graad in Joernalistiek in 1987 verwerf.